Knut Lie

Knut Lie (1925–1980) var en norsk kjøpmann. Han var mest kjent som «markedsgeneral» for det årlige Momarkedet på Mysen.

Lie var hoppleder i Norges Skiforbund i 1960-årene, og ledet den norske troppen til flere VM og OL. Selv representerte han Mysen IF, der han i mange år var formann i hovedstyret og skigruppen. 

Gjennom engasjementet i Mysen og omegns Røde Kors var han sentral i organiseringen av Momarkedet igjennom 30 år. Lie fikk i stand avtalen om årlige TV-sendinger med NRK Fjernsynet, og han klarte å booke verdensstjerner som Bing Crosby og Julie Andrews til Momarkedet.

Av yrke var Lie kjøpmann som drev damekonfeksjonsforretning, samt et av Norges største fjærrenserier. Han representerte Senterpartiet i Eidsberg kommunestyre.

Lie mottok Norges Røde Kors Hederstegn og St. Olavsmedaljen (1979).

 Referanser 
«Knut Lie til minne». Indre Akershus Blad, 30. desember 1980.
«Mange stjerner på Momarkedet : Knut Lie den største». VG, 30. desember 1980.

Kategori:Norske kjøpmenn
Kategori:Norske foreningspersoner
Kategori:St. Olavsmedaljen
Kategori:Sp-politikere i Østfold
Kategori:Personer fra Eidsberg kommune